کوئٹہ (آن لائن) بلوچستان عوامی پارٹی نا بنجائی جنرل سیکرٹری سینیٹر منظور کاکڑ پارینے کہ ڈپٹی کمشنر کوئٹہ و اونا ٹیم ءِ خراج تحسین پیش کینہ کہ ہرا وڑ اوفتا ٹیمک دے ونن خواری کرسا لاک ڈاﺅن ءِ برجاتخنگ تون اوار بندغ آتے ٹی راشن بشخار‘ بے خلیس آن ضلعی انتظامیہ نا کارندہ غاک کورنٹائن سینٹرتے ٹی الس ءِ آسراتی فراوان کریر ہرانا سوب آن افسر آتون اوار کارندہ غاک کورونا غان زہمی ہم مسر ہرافتا دراخ جوڑی کن اللہ تعالیٰ آن خصوصی دعا کینہ۔ دا خیال آتا درشانی ءِ او ضلعی انتظامیہ تون اوار کوئٹہ شار اٹ لاک ڈاﺅن، دفعہ 144 آ عملدرآمد و غریب آتے ٹی راشن بشخنگ نابابت سرجم آتیان معلومدار کننگ ناوخت آ ہیت وگپ کرسا کرے۔ او پارے کہ ڈپٹی کمشنر کوئٹہ اورنگزیب بادینی ہرا وڑ تینا ٹیم اتون اوار دے ونن کوشست کرے‘ کل بندغ آک خراج تحسین کڑزرہ۔
